**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΕΠΙΤΡΟΠΗ ΑΠΟΛΟΓΙΣΜΟΥ ΚΑΙ ΤΟΥ ΓΕΝΙΚΟΥ ΙΣΟΛΟΓΙΣΜΟΥ ΤΟΥ ΚΡΑΤΟΥΣ ΚΑΙ ΕΛΕΓΧΟΥ ΤΗΣ ΕΚΤΕΛΕΣΗΣ ΤΟΥ ΠΡΟΫΠΟΛΟΓΙΣΜΟΥ ΤΟΥ ΚΡΑΤΟΥΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 2 Απριλίου 2024, ημέρα Τρίτη και ώρα 09.30΄, στην Αίθουσα «Προέδρου Δημητρίου Γεωργ. Παπασπύρου» (150)του Μεγάρου της Βουλής, συνεδρίασε η Επιτροπή Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους, υπό την Προεδρία του Προέδρου αυτής, κ. Κωτσού Γεώργιου, με θέμα ημερήσιας διάταξης: «Ανανέωση της θητείας της Προϊσταμένης της Διεύθυνσης Υποστήριξης Βουλευτών, ως μέλους της Συμβουλευτικής Επιτροπής Ορθής Πρακτικής».

Στη συνεδρίαση, παρέστη η Προϊσταμένη της Διεύθυνσης Υποστήριξης Βουλευτών, κυρία Ελένη Μπήτρου.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ακτύπης Διονύσιος, Βλάχος Γεώργιος, Δερμεντζόπουλος Χρήστος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καράογλου Θεόδωρος, Κωτσός Γεώργιος, Λεονταρίδης Θεόφιλος, Μαρκόπουλος Δημήτριος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Μάλαμα Κυριακή, Μαμουλάκης Χαράλαμπος (Χάρης), Παππάς Νικόλαος, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος, Χαλκιάς Αθανάσιος και Βορύλλας Ανδρέας.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση, με θέμα ημερήσιας διάταξης την ανανέωση της θητείας της ήδη ορισθείσας εκπροσώπου της Βουλής των Ελλήνων, κυρίας Ελένης Μπήτρου, ως μέλους της Συμβουλευτικής Επιτροπής Ορθής Πρακτικής.

Η κυρία Μπήτρου, Προϊσταμένη της Διεύθυνσης Υποστήριξης Βουλευτών, παρίσταται στη σημερινή συνεδρίαση και την καλωσορίζουμε στην Επιτροπή μας.

Πριν της δώσω τον λόγο, θα ήθελα κάνω μια εισαγωγική τοποθέτηση:

Το άρθρο 323 του ν.4072/2012 που τροποποιεί τον ν.3832/2010 «Ελληνικό Στατιστικό Σύστημα, Σύσταση της Ελληνικής Στατιστικής Αρχής ως Ανεξάρτητης Αρχής», προβλέπει τη σύσταση Ανεξάρτητης Συμβουλευτικής Επιτροπής με την ονομασία «Συμβουλευτική Επιτροπή Ορθής Πρακτικής», αποτελούμενη από πέντε μέλη, ένα εκ των οποίων υποδεικνύεται από τη Βουλή.

Έργο της Επιτροπής είναι αποκλειστικά η κατάρτιση της ετήσιας Έκθεσης, σχετικά με την εφαρμογή των αρχών 1-6 του Κώδικα Ορθής Πρακτικής για τις ευρωπαϊκές στατιστικές στο Ελληνικό Στατιστικό Σύστημα.

Η Συμβουλευτική Επιτροπή υποβάλλει την Έκθεσή της στη Βουλή, αφού ενημερώσει τον Ευρωπαϊκό Συμβουλευτικό Φορέα για τη διακυβέρνηση στον τομέα της στατιστικής.

Η Έκθεση της Επιτροπής έχει συμβουλευτικό χαρακτήρα. Τα μέλη της διορίζονται για διετή θητεία με απόφαση του Υπουργού Οικονομικών. Η Βουλή, σήμερα, ανανεώνει τη θητεία της Προϊσταμένης της Διεύθυνσης Υποστήριξης Βουλευτών, ως μέλους της Συμβουλευτικής Επιτροπής Ορθής Πρακτικής.

Στο σημείο αυτό, θα ήθελα να δώσω τον λόγο στην κυρία Μπήτρου για έναν απολογισμό, ενημερώνοντας την Επιτροπή για το έργο της Συμβουλευτικής Επιτροπής Ορθής Πρακτικής.

Εάν υπάρχουν ερωτήσεις θα υποβληθούν μετά την τοποθέτησή της.

Κυρία Μπήτρου, απλώς κρατήστε ότι στις 10:00 ξεκινά και η Ολομέλεια, πολλοί συνάδελφοι θα πρέπει να είναι εκεί, οπότε θερμή παράκληση να είστε σύντομη.

Ευχαριστώ πολύ.

**ΕΛΕΝΗ ΜΠΗΤΡΟΥ (Προϊσταμένη της Διεύθυνσης Υποστήριξης Βουλευτών):** Σας ευχαριστώ πολύ, κύριε Πρόεδρε.

Αξιότιμε κύριοι Βουλευτές, είναι μεγάλη τιμή για μένα να προταθώ ως μέλος της Συμβουλευτικής Επιτροπής Ορθής Πρακτικής που υποδεικνύεται από τη Βουλή. Παρά το γεγονός ότι έχετε στη διάθεσή σας το αναλυτικό βιογραφικό μου, χωρίς να επεκταθώ, θα ήθελα να αναφερθώ σε κάποια βασικά στοιχεία.

Είμαι πτυχιούχος του Οικονομικού Τμήματος της ΑΣΟΕΕ και κάτοχος Μεταπτυχιακού Διπλώματος στη Στατιστική του Οικονομικού Πανεπιστημίου Αθήνας. Γνωρίζω άριστα Ιταλικά και καλά Αγγλικά. Τα τελευταία έξι χρόνια υπηρετώ ως Προϊσταμένη στη Διεύθυνση Υποστήριξης Βουλευτών. Απασχολούμαι στη Βουλή επί 38 περίπου χρόνια.

Στα πλαίσια άσκησης των καθηκόντων ως μέλος - εκπρόσωπος της Βουλής των Ελλήνων στη Συμβουλευτική Επιτροπή Ορθής Πρακτικής, από το 2016 και για τέσσερις συνεχόμενες διετείς θητείες, ορισθείσα από την Επιτροπή του Απολογισμού και του Γενικού Ισολογισμού του Κράτους και Ελέγχου Εκτέλεσης του Προϋπολογισμού του Κράτους, έχω την τιμή να σας υποβάλλω συνοπτικό απολογισμό σχετικά με τις εργασίες και τα θέματα που συζητήθηκαν στις συνεδριάσεις της Επιτροπής, στα πλαίσια της σύνταξης των Ετήσιων Εκθέσεων 2022 και 2023 της Επιτροπής προς τη Βουλή των Ελλήνων.

Στην πενταμελή επιτροπή συμμετέχουν ως μέλη - εκπρόσωποι από τη Βουλή των Ελλήνων, την Ευρωπαϊκή Στατιστική Υπηρεσία, τον Ευρωπαϊκό Συμβουλευτικό Φορέα για τη Διακυβέρνηση στον τομέα της στατιστικής στην Επιτροπή του Ευρωπαϊκού Στατιστικού Συστήματος και τέλος από την Αρχή Προστασίας Δεδομένων Προσωπικού Χαρακτήρα.

Η Επιτροπή ασχολήθηκε αποκλειστικά με την εφαρμογή των άρθρων 1 έως 6. Είναι θεσμικό πλαίσιο του Κώδικα Ορθής Πρακτικής για τις ευρωπαϊκές στατιστικές στο Ελληνικό Στατιστικό Σύστημα. Ο Κώδικας Ορθής Πρακτικής υιοθετήθηκε το 2005 και αναθεωρήθηκε το 2011 και το 2017.

Οι έξι Αρχές αναφέρονται στην:

Αρχή 1, Επαγγελματική Ανεξαρτησία.

Αρχή 2, Εντολή Συλλογής Δεδομένων και Πρόσβασης σε Δεδομένα.

Αρχή 3, Επάρκεια Πόρων.

Αρχή 4, Δέσμευση για την Ποιότητα.

Αρχή 5, Στατιστικό Απόρρητο και Προστασία Δεδομένων.

Αρχή 6, Αμεροληψία και Αντικειμενικότητα.

Στη συνάντηση (βιντεοδιάσκεψη) που πραγματοποιήθηκε μεταξύ της Eurostat και της Επιτροπής μας, η Eurostat επιβεβαίωσε εκ νέου ότι έχει σημειωθεί συνεχής, σταθερή και ουσιαστική πρόοδος, όσον αφορά στη συμμόρφωση με τους στατιστικούς κανόνες της Ε.Ε.

Επίσης, η Επιτροπή μας, μετά από πρόσκλησή της, είχε την ευκαιρία να συναντήσει διάφορους φορείς και ανώτερα στελέχη της ΕΛΣΤΑΤ, όπου καταγράφηκε πρόοδος τα τελευταία χρόνια στα κάτωθι θέματα. Η εμπιστοσύνη του κοινού στις επίσημες στατιστικές συνεχίζει να κερδίζει έδαφος. Η ΕΛΣΤΑΤ σχολιάζει δημόσια στατιστικά ζητήματα συμπεριλαμβανομένων επικρίσεων και καταχρήσεων επίσημων στατιστικών, αύξηση στη χρήση των διοικητικών πηγών, ενίσχυση της επικοινωνίας με ομάδες χρηστών, στατιστική παιδεία και ευθυγράμμιση του καθεστώτος των αποδοχών των νέων εργαζομένων με αυτόν των παλαιότερων στελεχών της ΕΛΣΤΑΤ.

Μετά από πρόσκληση του Προέδρου της Συμβουλευτικής Επιτροπής Ορθής Πρακτικής υπήρξε συνάντηση με τον βουλευτή και Πρόεδρο της Επιτροπής, κ. Γεώργιο Κωτσό. Αυτή η συνάντηση ήταν και η πρώτη φορά που βουλευτής συμμετείχε στη συνεδρίαση της Επιτροπής μας. Η συζήτηση επικεντρώθηκε στην αξία της ετήσιας έκθεσης της Επιτροπής μας για τη Βουλή των Ελλήνων.

Επίσης, αναφέρθηκε σε μελλοντικές ακροάσεις της ΕΛΣΤΑΤ στην αρμόδια Επιτροπή της Βουλής, όπου θα μπορούσαν να επεκταθούν πέρα των δημοσιονομικών θεμάτων και σε στατιστικά θέματα ιδιαίτερου ενδιαφέροντος για τους βουλευτές.

Επιπρόσθετα, η ΕΛΣΤΑΤ θα διερευνήσει την ευκαιρία επέκτασης της εκπαιδευτικής ενότητας επίσημων στατιστικών που περιλαμβάνεται στο αναλυτικό πρόγραμμα της Εθνικής Σχολής Δημόσιας Διοίκησης στα μέλη και στα στελέχη της Βουλής των Ελλήνων.

Ολοκληρώνοντας, εφόσον φυσικά εγκριθεί ο ορισμός μου ως μέλος της Συμβουλευτικής Επιτροπής Ορθής Πρακτικής, σας διαβεβαιώνω ότι θα αναλάβω με αμέριστη προσοχή, ευθύνη και συνέπεια, όπως έχω πράξει μέχρι και σήμερα τα καθήκοντά μου.

Σας ευχαριστώ πολύ.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βλάχος Γεώργιος, Δερμεντζόπουλος Χρήστος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καράογλου Θεόδωρος, Κωτσός Γεώργιος, Λεονταρίδης Θεόφιλος, Μαρκόπουλος Δημήτριος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Μάλαμα Κυριακή, Μαμουλάκης Χαράλαμπος (Χάρης), Παππάς Νικόλαος, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος, Χαλκιάς Αθανάσιος και Βορύλλας Ανδρέας.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Εμείς ευχαριστούμε, κυρία Μπήτρου. Θα ήθελε κάποιος από τους συναδέλφους να ρωτήσει κάτι; Όχι. Οπότε, να πάμε στην ψηφοφορία.

Τον λόγο έχει ο κ. Μαρκόπουλος, από την Κοινοβουλευτική Ομάδα «ΝΕΑ ΔΗΜΟΚΡΑΤΙΑ».

**ΔΗΜΗΤΡΙΟΣ ΜΑΡΚΟΠΟΥΛΟΣ:** Είμαστε υπέρ της ανανέωσης της θητείας της κυρίας Μπήτρου.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Ευχαριστώ. Τον λόγο έχει ο κ. Παππάς, από την Κοινοβουλευτική Ομάδα «ΣΥΡΙΖΑ – ΠΡΟΟΔΕΥΤΙΚΗ ΣΥΜΜΑΧΙΑ».

**ΝΙΚΟΛΑΟΣ ΠΑΠΠΑΣ:** Θετική και η δική μας θέση.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Ευχαριστώ πάρα πολύ. Τον λόγο έχει ο κ. Γερουλάνος, από την Κοινοβουλευτική Ομάδα «ΠΑΣΟΚ – ΚΙΝΗΜΑ ΑΛΛΑΓΗΣ».

**ΠΑΥΛΟΣ ΓΕΡΟΥΛΑΝΟΣ:** Υπέρ.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Ευχαριστώ πολύ. Τον λόγο έχει ο κ. Καραθανασόπουλος, από την Κοινοβουλευτική Ομάδα «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ».

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Παρών, χωρίς να έχουμε προσωπικό θέμα με την συγκεκριμένη υποψηφιότητα.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Τον λόγο έχει ο κ. Βιλιάρδος, από την Κοινοβουλευτική Ομάδα «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ».

**ΒΑΣΙΛΕΙΟΣ ΒΙΛΙΑΡΔΟΣ:** Θετική.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Τον λόγο έχει ο κ. Χαλκιάς, από την Κοινοβουλευτική Ομάδα «ΣΠΑΡΤΙΑΤΕΣ».

**ΑΘΑΝΑΣΙΟΣ ΧΑΛΚΙΑΣ:** Υπέρ, κύριε Πρόεδρε.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Τον λόγο έχει ο κ. Βορύλλας, από την Κοινοβουλευτική Ομάδα «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ’’».

**ΑΝΔΡΕΑΣ ΒΟΡΥΛΛΑΣ:** Θετική.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Οπότεεγκρίνεται κατά πλειοψηφία. Καλή νέα θητεία, κυρία Μπήτρου. Σας ευχαριστούμε πάρα πολύ.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βλάχος Γεώργιος, Δερμεντζόπουλος Χρήστος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καράογλου Θεόδωρος, Κωτσός Γεώργιος, Λεονταρίδης Θεόφιλος, Μαρκόπουλος Δημήτριος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Μάλαμα Κυριακή, Μαμουλάκης Χαράλαμπος (Χάρης), Παππάς Νικόλαος, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος, Χαλκιάς Αθανάσιος και Βορύλλας Ανδρέας.

Τέλος και περί ώρα 10.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΚΩΤΣΟΣ ΧΡΗΣΤΟΣ ΔΕΡΜΕΝΤΖΟΠΟΥΛΟΣ**